เตือนประกันชีวิตทำใจประกันบำนาญเลื่อน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — สรรพากรเผย รอ รมว.คลัง ลงนามแก้ไขหักรายจ่ายสำรองเบี้ยบำนาญตามจริง ปีนี้มีสิทธิชวด 
แหล่งข่าวจากกรมสรรพากร เปิดเผยว่า กรมสรรพากรได้ผ่านความเห็นชอบตามที่สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เสนอขอให้แก้ไขปรับปรุงหลักเกณฑ์การหักรายจ่ายทางภาษี สำหรับเงินสำรองจากเบี้ยประกันบำนาญให้หักได้ตามความเป็นจริง จากเดิมกำหนดไว้ไม่เกิน 65% 
นอกจากนี้ กรมสรรพากรได้ผ่านการให้สิทธิประโยชน์ในการหักลดหย่อนภาษี สำหรับค่าเบี้ยกรมธรรม์ประกันชีวิตแบบบำนาญ โดยให้อยู่ในวงเงินเดียวกันกับกองทุนบำเหน็จบำนาญข้าราชการ (กบข.) กองทุนสำรองเลี้ยงชีพ และกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) ซึ่งอยู่ที่ระดับ 3 แสนบาทต่อปี
“เราได้ส่งเรื่องไปให้ รมว.คลัง แล้ว รอลงนาม แล้วนำเข้าประชุมในรัฐสภา เนื่องจากการแก้ไขเรื่องการหักรายจ่ายทางภาษีเกี่ยวข้องกับกฎหมายอื่นๆ ด้วย จึงต้องแก้เป็นระบบ ไม่สามารถออกเป็นเพียงประกาศกรมสรรพากรได้ แต่ไม่แน่ใจว่าจะได้ในปีนี้หรือเปล่า เพราะอายุรัฐบาลเหลือเพียงแค่ไม่กี่เดือนก็ต้องยุบสภาแล้ว” แหล่งข่าวจากกรมสรรพากร ระบุ
แหล่งข่าวจากสมาคมประกันชีวิต เปิดเผยว่า ต้องรอกฎหมายออกมาก่อนจึงจะทำให้บริษัทประกันชีวิตหันมาออกกรมธรรม์บำนาญที่หลากหลายออกมา หลักการออมเหมือนกับการออมของข้าราชการผ่าน กบข. และกองทุนสำรองเลี้ยงชีพ แต่กองทุนเหล่านั้นกลับได้รับสิทธิลดหย่อนภาษีถึง 3 แสนบาทต่อปี แต่ทางประกันได้แค่ 1 แสนบาท การแก้ไขจะสร้างความเป็นธรรมกับประชาชนที่ออมผ่านประกันชีวิต” แหล่งข่าวจากสมาคมประกันชีวิต เปิดเผย